
REGULAMENT

de organizare şi funcţionare a Structurii Comunitare Consultative privind activitatea de prevenire a separării copilului de familie, constituită la nivelul municipiului 
Drobeta-Turnu Severin

I. Dispoziţii generale

În baza art.114, alin (2), din Legea nr.272/2004 republicată privind protecția și promovarea drepturilor copilului şi art.12, din Legea nr.156/2023 privind organizarea activității de prevenire a separării copilului de familie, cu modificările și completările ulterioare se constituie Structura Comunitară Consultativă la nivelul Municipiului Drobeta Turnu Severin.
Structura Comunitară Consultativă a municipiului Drobeta Turnu Severin (denumită în continuare SCC ) este un organ de specialitate aflat în subordinea Consiliului Local, fără personalitate juridică.
Structura Comunitară Consultativă nu se substituie autorităților locale și nici Direcției de Asistență Socială Drobeta Turnu Severin în domeniul protecţiei copilului și nu este furnizor de servicii sociale.

II. Misiunea Structurii Comunitare Consultative a municipiului Drobeta Turnu Severin este de a contribui la identificarea nevoilor şi resurselor comunităţii locale, de a promova implicarea acesteia în vederea soluţionării problemelor sociale privind drepturile copilului şi familiile cu copii aflate în situaţii de vulnerabilitate şi de a formula propuneri autorităţilor competente (prin informare, sfătuire, acompaniere, mediere, recomandare), ducând la fumizarea eficientă şi integrată a serviciilor sociale.

III.    Principiile pe baza cărora se desfăşoară activitatea Structurii Comunitare Consultative a municipiului Drobeta Turnu Severin sunt:
· Solidaritatea socială;
· Unicitatea persoanei;
· Confidenţialitatea;
· Nediscriminarea;
· Respectarea şi promovarea cu prioritate a interesului superior al copilului;
· Respectarea demnităţii copilului şi a persoanei;
· Legalitatea.
        IV.  Cadrul legislativ aplicabil
· LEGEA nr.272/2004 privind protecţia şi promovarea drepturilor copilului;
· ORDONANŢA GUVERNULUI nr.86/2004 pentru modificarea şi completarea Ordonanţei Guvernului nr.68/2003 privind serviciile sociale;
· ORDIN nr.288/2006 pentru aprobarea Standardelor minime obligatorii privind managementul de caz în domeniul protecţiei drepturilor copilului;
· ORDIN nr.95/2006 pentru aprobarea Metodologiei de lucru privind colaborarea dintre direcţiile generale de asistenţă socială şi protecţia copilului şi serviciile publice de asistenţă socială/persoane cu atribuţii de asistenţă socială, în domeniul protecţiei drepturilor copilului;
· LEGEA nr.292/2011 legea asistenţei sociale, cu modificările și completările ulterioare;
· LEGEA nr.156/2023 privind organizarea activităţii de prevenire a separării copilului de familie.

V.  Componenţa Structurii Comunitare Consultative a municipiului Drobeta Turnu Severin este formată din membri desemnați prin Hotărâre a Consiliului Local a municipiului Drobeta Turnu Severin dintre membrii comunității.

  VI.  Mandatul membrilor Structurii Comunitare Consultative a municipiului Drobeta Turnu Severin
1. În îndeplinirea mandatului, SCC trebuie să îndeplinească în principal:
· promovarea valorilor familiale, a stabilităţii familiei şi a îngrijirii copiilor de către părinţi;
· prevenirea separării copilului de către părinţi şi sprijinirea familiei pentru a-şi asuma responsabilităţile parentale;
· colaborarea cu Direcția de Asistență Socială Drobeta-Turnu Severin precum şi cu alte servicii publice/private din comunitate.
2. Mandatul membrilor comitetului încetează:
· la cerere;
· în caz de deces;
· în cazul în care îşi schimbă domiciliul în altă localitate;
· neparticiparea la trei întruniri consecutive;
· incompatibilitate/conflict de interese;
3. La propunerea motivată a preşedintelui SCC dacă un membru nu îşi îndeplineşte corespunzător atribuţiile prevăzute în prezentul Regulament sau nu mai deţine funcţia de bază pentru care a fost ales ca membru în cadrul structurii.
4. în termen de 20 zile lucrătoare de la încetarea mandatului unuia dintre membrii, Direcţia de Asistenţă Socială Drobeta-Turnu Severin iniţiază un raport cu propunerea privind modificarea/completarea structurii cu un nou membru în cadrul SCC, care se realizează prin Hotărâre a Consiliului Local Drobeta-Turnu Severin.


VII. Atribuțiile Structurii Comunitare Consultative a municipiului Drobeta Turnu Severin

În conformitate cu prevederile alin.(5) ale art.12 din Legea nr. 156/2023 privind organizarea activității de prevenire a separării copilului de familie, Structura  Comunitară  Consultativă a municipiului Drobeta Turnu Severin  îndeplineşte următoarele: 
(1) atribuţii principale:
a)   sprijină activitatea de elaborare, implementare şi monitorizare a planurilor de servicii pentru copiii expuşi riscului de separare de familie;
b)   analizează şi propune acordarea de beneficii sociale excepţionale pentru familiile care se ocupă de creşterea şi îngrijirea copiilor aflaţi în situaţie de risc de separare ca urmare a situaţiei economice precare cu care familia se confruntă;
c)   avizează planurile anuale de dezvoltare a serviciilor de prevenire;
d)  sprijină şi facilitează organizarea de grupuri de suport pentru părinţi care se află în situaţiile prevăzute la art. 5 din Legea nr.156/2023 privind organizarea activității de prevenire a separării copilului de familie;
e) sprijină constituirea unor organisme de reprezentare a copiilor şi tinerilor la nivel de comunitate;
f)  sprijină organizarea de grupuri de lucru, mese rotunde pe tema prevenirii separării copilului de familie la care să participe reprezentanţi ai serviciului public de asistenţă socială, ai unităţilor de învăţământ, medici de familie, alţi profesionişti relevanţi, care să faciliteze schimbul de bune practici, precum şi identificarea de soluţii pentru copii aflaţi în situaţie de risc de separare de familie;
g) sprijină realizarea de campanii de informare pe teme relevante pentru prevenirea separării copilului de familie;
h)  întocmește  un  raport  anual  de  activitate, pe  care  îl  înaintează  Consiliului  Local, cu privire la situaţia copiilor din Unitatea Administrativ Teritorială.

(2) Alte responsabilități și atribuții:
a) sprijină DAS/persoanele cu atribuţii în asistenţă socială prin oferirea de informaţii necesare identificarea copiilor aflaţi în situaţii de risc de separare de familie;
b)  colaborează cu responsabilul de caz pentru întocmirea dosarului;
c)  se autosesizează atunci când se ia cunoştinţă de un caz/situaţie fie direct, fie prin alţi membrii ai comunităţii şi care ar putea fi soluționaţă prin intervenţia sa;
d)  comunică cu membrii comunităţii, invitând persoanele/familiile vizate la dezbaterile sale acţionând ca o puternică structură de influenţare a cetăţenilor;
e) comunică permanent cu Direcția de Asistență Socială cât şi cu alte persoane care pot contribui la   rezolvarea problemelor supuse spre soluţionare;
f) informează şi consiliează cetăţenii comunităţii cu privire la activităţile de prevenire a separării copilului de familie;
g) promovează valorilor familiale şi a îngrijirii copiilor de către părinţi;
h) propune recomandări adresate primarului sau consiliului local.

VIII. Modul de lucru al Structurii Comunitare Consultative a municipiului Drobeta Turnu Severin

(1) Problemele sunt semnalate, de regulă, de către preşedintele SCC în urma analizei efectuate de către specialiştii din cadrul Direcției de Asistență Socială Drobeta-Turnu Severin în problemele ce vizează prevenirea sepărării copiilor de familie, membrii se pot autosesiza atunci când intră în contact cu situaţii care corespund atribuţiilor lor sau când sunt sesizaţi de către membrii comunităţii;
(2) SCC se întruneşte în şedinţă ordinară, trimestrial, la convocarea directorului executiv al Direcției de Asistență Socială Drobeta-Turnu Severin prin secretar, precum şi în şedinţă extraordinară, ori de câte ori este necesar, la cererea directorului  Direcției de Asistență Socială Drobeta-Turnu Severin a Primarului sau a oricărui membru;
(3)  Convocarea şedinţelor va fi făcută de către preşedinte prin SCC, cu cel puţin 3 zile lucrătoare  înainte  de  data stabilită pentru şedinţele ordinare, iar  în  cazul şedinţelor extraordinare cu cel puţin 2 zile lucrătoare înainte;
(4) Convocatorul va cuprinde în mod obligatoriu data, ora, locaţia şi ordinea de zi propusă;
[bookmark: _GoBack](5) Membrii SCC pot fi convocaţi în vederea participării la şedinţă, prin intermediul secretariatului SCC, prin adresă scrisă, telefonic sau prin e-mail. Confirmarea/ absenţa participării va fi comunicată secretarului SCC, telefonic sau prin e-mail.
(6) Şedinţele sunt valabil întrunite în cazul în care sunt prezenţi la şedinţă cel puţin jumătate plus unu din membrii consiliului;
(7) Şedinţele SCC sunt conduse de preşedinte, în cazul în care acesta absentează de la şedinţă, conducerea acesteia se asigură de către persoana care-i asigură înlocuirea;
(8)  Cazurile şi activitatea SCC, sunt organizate şi monitorizate de secretar. Secretarul convoacă membrii, stabileşte ordinea de ZI, monitorizează cazurile şi sistematizează activitatea consiliului. Acesta supune spre analiză problemele identificate, redactează recomandările/sugestiile/propunerile care vor fi transmise compartimentelor Direcției de Asistență Socială Drobeta-Turnu Severin, autorităţilor locale şi altor instituţii/organizaţii de interes public/privat, precum şi altor persoane fizice implicate în activităţi cu caracter social;
(9)  Reguli de bază ale grupului SCC în cadrul şedinţelor:
· Concentrarea pe problemă, nu pe persoane;
· SCC împreună cu Direcția de  Asistență Socială Drobeta Turnu Severin îşi asumă obligaţia de a oferi sfaturi și influenţa familiei care beneficiază de sprijin, pentru a creşte capacitatea acesteia de a se ocupa de copii;
· Interesul superior al copilului este reperul de bază pentru toate deciziile care privesc copiii;
· Concentrarea asupra soluţiilor privitoare la copii în scopul prevenirii separării de părinţi;
· Permiterea accesului la toate datele şi informaţiile relevante asupra cazului supus analizei;
· Deschidere la abordări noi şi inovatoare;
· Utilizarea consensului în luarea deciziilor.
(10)  La şedinţele SCC se întocmesc procese verbale, redactate de secretar şi însuşite sub semnătură de către toţi membrii prezenţi.
(11)   Procesul verbal va conţine în mod obligatoriu informaţii cu privire la modalitatea prin care au fost înştiinţaţi/convocaţi membrii consiliului cât şi menţiuni referitoare la prezenţă, ordinea de zi a şedinţei, punctele de vedere ale membrilor cu privire la subiectele de pe ordinea de zi, rezultatul votului pentru hotărârile adoptate.
(12)  La şedinţele SCC pot participa, fără drept de vot, reprezentanţi ai DGASPC Mehedinți, consilieri locali, profesionişti care prin activitatea lor intră în contact cu copiii, precum şi alte persoane invitate de membrii SCC.
(13)  Membrii SCC sunt obligaţi să respecte toate drepturile cetăţenilor (adulţi şi copii) cu care vin în contact în această calitate, fără nici o discriminare. Trebuie evitată marginalizarea şi excluderea persoanelor defavorizate, indiferent de problemele specifice ale acestora (sărăcie, alcool, grad de handicap, boală psihică, consum de droguri ş.a.).
(14)  Şedinţele SCC nu sunt publice;
(15)  Munca depusă de membrii SCC este remunerată conform art 13 alin (2), Legea nr. 156/2023 „Preşedintele şi membrii structurii comunitare consultative, constituită conform prevederilor art. 114 alin. (2) din Legea nr. 272/2004 republicată, cu modificările şi completările ulterioare, au dreptul la o indemnizaţie de şedinţă echivalentă cu 1% din indemnizaţia primarului”.


IX. Documentele Structurii Comunitare Consultative a municipiului Drobeta Turnu Severin

(1) Evidenţa participării membrilor la şedinţele SCC, precum şi temele abordate şi/sau discuţiile purtate, vor fi consemnate într-un proces-verbal de şedinţă, care va fi întocmit/redactat de secretarul SCC.
(2) Atât procesul-verbal de şedinţă, cât şi orice alt document elaborat sau redactat în urma şedinţelor SCC vor fi semnate de preşedintele acestuia şi contrasemnate de membrii.
(3) Procesul-verbal de şedinţă va cuprinde cel puţin următoarele informaţii: data şi locul întâlnirii, numele și prenumele, instituţia de provenienţă şi semnătura persoanelor participante, ordinea de zi precum şi orice altă temă/subiect abordat(ă)/discuţie purtată, precum şi votul membrilor prezenţi.

X.  Dosarele ședințelor Structurii Comunitare Consultative a municipiului Drobeta Turnu Severin

  Pentru fiecare şedinţă a comitetului, secretarul va întocmi următoarele documente:
· convocatorul ședinței;
· ordinea de zi;
· tabelul nominal de prezență;
· materialele prezentate în cadrul ședinței;
· proces verbal al ședinței;
· arhivarea documentelor SSC.
· 
XI.  Raporturile între SCC și autoritățile administrației publice locale
(1) SCC nu se substituie autorităţilor locale şi nici serviciilor locale/judeţene pentru copii şi familie;
(2) SCC  este  o  structură   comunitară  independentă, care  sprijină Direcția de Asistență Socială Drobeta-Turnu Severin, pentru realizarea activității de asistență socială și protecția copilului;
(3) SCC trebuie să colaboreze cu autoritățile locale, precum și cu serviciile locale care au ca obiect de activitate asistența socială pentru protecția copilului.

XII.  Dispoziții finale
(1) Prezentul Regulament se completează de drept cu prevederile legale în vigoare sau ulterioare;
(2) Toate activitățile și intervențiile care se întreprind la nivel local pentru protejarea drepturilor copilului trebuie să aibă în vedere rolul primordial al părinților și al familiei în creșterea, îngrijirea și educarea copilului, iar eforturile comunității trebuie îndreptate în direcția întăririi și susținerii familiei în asumarea responsabilităților față de copii;
(3) Modificarea/completarea   prezentului  Regulament se face prin Hotărâre a Consiliului Local Drobeta-Turnu Severin.

